Jonathan - Tròç 14

Lo miscap qu'arribèt tot juste ua setmana après aqueth entertien. Fletchèr qu'exposava las nocions elementàrias deu vòu a las velocitats criticas a un petit grop de navèths eslhèvas. Que vinè sonque de sortir d'ua devarada a taravèth de dus mila mètres e que passava, com un long eslambric gris, a quauques centimètres au dessús de la plaja quan un nin auchèth, que n'èra a lo son permèr vòu, traversèt la soa rota, aperants la soa mair. Com n'avè qu'ua fraccion de segonda entà se guardar l'aucheròt, Fletchèr Lind lo Calhòc vinot trucar suu son esquèr, a mei de tres cents kilomètres per òra, contre ua arròca de granit.

 Per eth, qu'estot com s'aquera arròca èra la pòrta massiva e solida s'obrints brutaument sus un aut monde. Un arresaut d'eishante, la tumada e lo negue au moment deu tust, puish que's trobèt derivants dens un cèu estranh, shets memòria, se tornants soviéner, puish desbrombants de navèth, tormentat, triste e tanben còrmacat, tarriblament còmacat...

 Lavetz la vutz que's hasot enténer en eth com s'i èra estat enténer lo permèr jorn deus son encontre dab Jonathan Livingston lo Calhòc.

 — Lo bon metòde, mon car Fletchèr, que consista a ensajar sonque de transcendir las nòstas hitas, las uas après las autas, dab paciéncia. Ne devèm aviar l'estudi deu vòu a truvèrs de la arròcas sonqu'après avóssim avançat un chic mei dens lo nòste programa...

 — Jonathan !

 — ...egaument coneishut com hilh deu Gran Calhòc, ce responot lo son mèste dab un umor hred.

 — Mes que hèm ací ? L'arròca ! N'èi pas... ne sui pas mòrt ?

 — Òh ! védem, Fletchèr, sosca ! S'ès a me parlar, alavetz de segur n'ès pas mòrt. Çò que t'ès escadut a har, qu'es de sautar, d'ua manièra pro brusca que'n convini, d'un nivèu de coneishenças a un aut. Qu'as adara la causida. Que pòds damorar on te tròbas e perseguir lo ton estudi ad aqueth nivèu qui - sii dit - es considerablament au dessús de'u qu'as dishat, o lavetz que pòds har arrepè e contunar de trabalhar dab lo clan. Los ancians qu'esperavan véder quauque desastre arribar e que son encantats de constatar que t'i ès escadut com vulhin.

 — Que vui me'n tornar de cap au clan, solide, qu'èi juste començat d'apracticar la mia navèra classa !

 — Hòrt bien, Fletchèr, que comprenes adara çò que volí díser a perpaus deu còs qui n'es sonque qu'un efèit de la pensada !

 Fletchèr au pè de l'arròca, que capejèt, despleguèt las soas alas e obrís los uelhs au bèth miei deu clan sancèrament assemblat. Quan boleguèt preu permèr còp, que pujèt de la horrèra un gran concèrt de crits e de carric-carracs de perucs.

 — Qu'es viu ! Eth qu'èra mòrt qu'es adara viu !

 — Lo hilh deu Gran Calhòc ! Que l'a tocat deu cap de las alas ! Que l'a ressuscitat !

 — Non ! Que denega, qu'es un demòni, un cohet ! Un diable vinut per desruir lo clan !

 Qu'èran quate mila calhòcs amassats, espantats per çò que vinè d'arribar e lo crit de demòni que'us segotit com ua ventòrla de tempestada. Bècs agusats puntats, uelhs exorbitats, que s'apressèren, prèsts a esquiçar.

 — Te sentirés mélher, Fletch, se partíssim d'ací ? ce demandèt Jonathan dab sollicitud.

 — N'i veirí bien segur briga objeccion...

 Suu pic, que tornèren paréisher amassas a un kilomètre d'aquí e los perucs murtèrs de la horrèra que's barrèren suu vueit.

 — Com se hèi, ç'observèt Jonathan, saunaire, que la causa la mei mauaisida au monde sii de convéncer un auchèth deu hèit qu'es libre e qu'e seré en capacitat de se'n convéncer aisidament se passèssi un chic deu son temps a s'apracticar ? Percé es diu estar tan mauaisit ?